የኢየሱስ ክርስቶስ የትንሳኤ በዓል በተለየ መልኩ በየቤቱ እየተከበረ ነው፡፡
ባሕር ዳር፡ ሚያዝያ 11/2012 ዓ.ም (አብመድ) የኢየሱስ ክርስቶስ የትንሳኤ በዓል የምሥራቅ ኦሪዮንታል አብያተ ክርስቲያናትን በሚከተሉ ሀገራት ዛሬ እየተከበረ ነው፡፡ በዓሉን ኢትዮጵያ፣ ኤርትራ፣ ግብጽ፣ ሩሲያ፣ ዩክሬን፣ ሶሪያ፣ አውስትራሊያና ሌሎችም በድምቀት ያከብሩታል፡፡ ነገር ግን በኮሮና ወረርሽኝ ምክንያት በሁሉም ሀገራት ምዕመናን በየቤታቸው ሆነው ለብቻ በዓለ ትንሳኤውን እያከበሩ ነው፡፡ዐረብ ኒውስ እንደዘገበው በግብጽ በኮሮና ወረርሽኝ ምክንያት የኮፕቲክ ኦርቶዶክስ አብያ ተክርስቲያናት ሃይማኖታዊ ሥርዓቱን በጥቂት የሃይማኖት አባቶች ብቻ ከውነዋል፡፡ የግብጽ መንግሥት ወረርሽኙን ለመከላከል ባስተላለፈው የአስቸኳይ ጊዜ አዋጅ መሠረት ከምሽት 2፡00 እስከ ንጋቱ 12፡00 እንቅስቃሴ የተገደበ ነው፤ በማንኛውም ምክንያት ሃይማኖታዊም ይሁን ማኅበራዊ ወይም ፖለቲካዊ መሰባሰብም ፍጹም ክልክል ነው፡፡ አካላዊ ርቀትን መጠበቅም ግዴታ ነው፡፡ በዚህ የተነሳ የግብጽ የክርስትና ሃይማኖት ተከታዮች የትንሳኤ በዓልን በየቤታቸው ሆነው እያከበሩ እንደሆነ ዘገባው አስታውቋል፡፡